“มูดี้ส์”ปรับเพิ่มคาดการณ์เศรษฐกิจจีนปีนี้โต 6.6% ปีหน้า 6.3%
"มูดี้ส์"ปรับเพิ่มคาดการณ์เศรษฐกิจจีนปีนี้โต 6.6% ปีหน้า 6.3% 
18 ส.ค. 2559

มูดี้ส์ อินเวสเตอร์ เซอร์วิส สถาบันจัดอันดับความน่าเชื่อถือระหว่างประเทศ ประกาศปรับเพิ่มคาดการณ์การขยายตัวทางเศรษฐกิจของจีนในปีนี้ และปีหน้า หลังจีนมีการกระตุ้นเศรษฐกิจด้วยมาตรการทางการเงินและการคลังครั้งใหญ่
ทั้งนี้ มูดี้ส์ระบุว่า จีนจะมีการขยายตัวทางเศรษฐกิจ 6.6% ในปีนี้ สูงกว่าคาดการณ์ครั้งก่อนที่ 6.3% และจะขยายตัว 6.3% ในปีหน้า จากระดับ 6.1% ที่คาดไว้ก่อนหน้านี้
“การชะลอตัวลง และการปรับสมดุลทางเศรษฐกิจของจีนจะเป็นไปอย่างค่อยเป็นค่อยไป ดังนั้น เราจึงไม่คาดว่าจีนจะถ่วงการขยายตัวของเศรษฐกิจโลกลงมากนักในปีนี้และปีหน้า” นายมาดาวี โบคิล นักวิเคราะห์อาวุโสของมูดี้ส์กล่าว
จีนมีการขยายตัวทางเศรษฐกิจต่ำสุดในรอบ 25 ปีในปีที่แล้ว ขณะที่ตัวเลขเศรษฐกิจที่มีการเปิดเผยในช่วงต้นเดือนนี้ ต่างก็ต่ำกว่าคาดการณ์เล็กน้อย